CHRISTINE Namitala nga tannafa mu March wa 2013, yalina hadiweya e Nakasero ate ng’asuubula e Dubai, China n’awalala. KALONDOOZI WA BUKEDDE alaze engeri abeng’anda gye baajingiriramu ekiraamo kye okugezaako okwezza ebintu bye.
NAMITALA yaleka abaana babiri abawala, Lydia Namata ,28, ne Grace Ndagire ,24, ssaako ebyobugagga omuli amaka mu zooni ya Kakande e Buziga mu Makindye; poloti bbiri e Busiga, ennyumba e Kabaawo, amaduuka e Nyanama, emmotoka ssatu, edduuka lya Tinex e Nakasero ne akawunta bbiri mu bbanga ya Centenary ne Bank of Africa ezaaliko ssente ezisoba mu bukadde 100.
Namitala ng’afudde, abekika kye baatandikirawo okweddiza ebintu nga bwe basindiikiriza bamulekwa.
Abaana bagamba nti mukulu wa Ndagire ayitibwa Jane Naluggwa ne banne baajingirira ekiraamo ne yeewa obusika bwa muto we n’obuyinza okulabirira bizinensi z’omugenzi.
Era yatwala baloopa bamulekwa mu kkooti ng’abalanga kugezaako kweddiza bintu bya nnyaabwe ekimenya amateeka!
Jane Naluggwa
GRACE NDAGIRE
Maama yatuzaala abaana babiri, nze ne mukulu wange Lydia naye tulina bataata ba njawulo naye nga bombi baafa.
Nze we nnategeerera, nasanga maama waffe ne maama Naluggwa nga tebakolagana bulungi, wadde baali basuubuzi.
Emabegako baali baggulawo akawunta (gye batuuma JENA) emu mu Bank of Africa kwe baali batereka ssente wabula baafunamu okutabuka era n’asibisa maama waffe mu 2008.
Maama yang’amba nti Naluggwa yali ayagala ssente ze era yakkakkana azimuwadde ne akawunta ey’ababiri ne bagisazaamu, enkolagana n’eggweerawo ddala.
Okumanya baali tebakolagana, olumu bombi baagenda okusuubula ebweru, ne basisinkana mu wooteeri y’emu maama n’ankubira n’akintegeezaako nga bwe yali omweraliikirivu!
MAAMA ALWALA
Mu 2012, maama yatandika okulwala, olwo nga nze nsoma ku Yunivasite. Okumanya baali tebakolagana ne maama Naluggwa, teyajjanga waka kumulambula era olw’okuba nga mukulu wange yali bulaaya, maama yansaba nsooke nve ku by’okusoma mujjanjabe.
Namujjanjaba e Mulago ne mukulu wange n’akomawo, naye ebbanga lyonna lye yamala nga mulwadde nga takkiriza ba Kika kye kusemberera bizinensi, era ku dduuka yalekawo omu ku bakyala be yali apangisa nga ne muganda we tagendayo.
Maama okufa kyatwewuunyisa kubanga obulwadde bwali bukendedde ng’azzeemu okukola emirimu gye. Wabula yali afunyeemu obuzibu mu maaso era yali agenda mu ddwaaliro okumukebera n’atabukirayo n’afa nga March 19, 2013.
Abekika baatandika okutukanda ssente z’okukukola ku by’okuziika, ne ssente z’amabugo ne bazibba nga n’omulambo gukyali mu ddiiro, n’okwagala okubba ebisumuluzo by’ekisenge omwali ebiwandiiko by’obugagga!
Ekiggya gye twaziika maama kiri Kyanja ku lw’e Gayaaza. Kyokka nayo baatugobayo!
Okukola kino baasooka kutusaba ssente maama ze yali alese mu bbanka n’endagaano za poloti ez’enjawulo ne tugaana okuzibawa.
Amaka ga Namitala e Buziga
LYDIA NAMATA
Ono muwala w’omugenzi omukulu. Agamba: Bwe twalaba nga abekika baagala nnyo ebintu bya maama, ne tumanya nti baali bayinza okubitubbako.
Twagenda mu ofiisi ekola ku nsonga z’abafu ne batuwa amagezi okufuna obuyinza obuddukanya ebyobugagga bya maama kubanga ffe baana be.
Ssentebe wa zooni yaffe, Sadat Kalungi yatuwandikira ebbaluwa ekakasa nti tuli baana b’omugenzi ne tuyita mu mitendera nga bwe girina okuba okutuusa mulamuzi wa kkooti enkulu mu Kampala, Billy Kainamura bwe yatuwa obuyinza obuddukanya ebyobugagga bya maama nga May 17, 2013.
Kino kyanyiiza abamu ku b'ekika, baagenda mu ofiisi ya Administrar General ne bagamba nti bo tebatumanyi era nti n’omugenzi teyaleka kiraamo!
EKIRAAMO EKIJINGIRIRE
Bwe twatuuka okwabya olumbe lwa maama, abekika baaleeta ekipapula bbo kye baayita ekiraamo wabula ng’ebikirimu byewuunyisa.
Ekiraamo kyali kitegeeza nti waliwo omwana omulenzi maama gwe yaleka era nga ye Musumba Joseph Tamale ow’e Kazo. Kisoboka okuba nga ffe abaakula nga tuli bawala ffekka, nga twagala okubaako ne mwannyinaffe nga maama yamukweka okutuusa okufa?
Omusumba Tamale y’oyo eyalabikako ku Gataliiko Nfuufu ng’alwanira ekkanisa ne munne. Bwe twayogeddeko naye yagambye nti, “Musooke mundeke, nnina bye nnina okumaliriza!”
Kyokka ate mu kiraamo baateekamu ne Lawrence omwana wa Kojja nti maama y’amuzaala!
EBITULI MU KIRAAMO
Bwe weetegereza omukono oguli ku kiraamo kino, olaba nga gwefaanaanyirizaamu oguli ku biwandiiko ebirala wabula si gwe mutuufu.
Ebiraamo ebikoleddwa mu balooya, bitekebwako emikono emirundi egisukka mu gumu naddala ku mabbali g’empalula wabula kino kuliko omukono gumu ate tekuli yadde ekinkumu, ekitatera kulabika.
Era ku kiraamo kino ekyakolebwa balooya aba Nsambu & Co. Advocates empapula kwe baakiteeka, teziriiko kiraga nti kyakolebwa balooya abo, tekuli ndagiriro zaabwe wadde ennamba z’amasimu!
Nze eby’ekiraamo sibimanyi - Lukyamuzi
KIGAMBA nti omugenzi yalonda mukulu we Naluggwa okumusikira era n’aweebwa n’obuvunaanyizibwa okulabirira bizinensi ze ekintu ekyewuunyisa kubanga abantu bonna bakimanyi lwatu nti baali tebakolagana.
Kyogera ku kuwa ab’eng’anda nga bassenga Aida Nakibuuka ne Rose Nalumu ssente ezitayatulwa muwendo, kyokka nga n’ensonga ezibaweesa temanyiddwa!
Ebyobugagga nga poloti tezoogerwa bunene bwazo, sso ng’omuntu eyali alaama ye yali yazigula ate ng’alina empapula zaazo ate emmotoka nazo tezitereddwaako nnamba zaazo. Kiraga nti abaakola ekiraamo kino, baali tebamanyi bulungi bintu bino.
Bwe kituuka ku ngabanya y’ebyobugagga, abaana b’omugenzi tebaaweebwa bintu wabula abawala baalagibwa okwegazaanyiza mu maka g’e Buziga naye tebakkirizibwa kugatunda.
Kigamba nti balooya be aba Nsambu & Co. Advocates abaakola ekiraamo kino baaweebwa ku ssente eziri mu bbanka ebitundu 25 ku buli 100 wabula tewali nsonga eragibwa lwaki balina okuweebwa ssente zino.
Kiragibwa era nti olw’okuba maama yali mmemba wa CP era nga yali mu kibiina kya Ssekabaka Muteesa 1 Foundation mwe yali n’Omulangira Joseph Ssimbwa nakyo kiweebwanga ebitundu 10 ku buli 100 ku ssente eziri mu bbanka!
Omulangira Ssimbwa yagambye nti eby’ekiraamo abimanyiiko. Yagambye: Omuntu waddembe okulaama nga bw’aba ayagadde!
Ekiraamo kigaana omuntu yenna okubuusabuusa ekiraamo kino era nti tebakigezangako okutwala ensonga z’ekiraamo kino mu kkooti ate era kiragira abaana okuwa maama waabwe Naluggwa ekitiibwa. Kino kitegeeza nti abaakola ekiraamo kino baali basuubira abaana bano okukiwakanya!
Ssente ezoogerwako mu bbanka tezoogerwa muwendo mutuufu ekitegeeza nti abaakola ekiraamo kino baali tebamanyi ziriyo.
Ekiraamo era kiragira okuwa ekibiina kya CP ekya Ken Lukyamuzi ebitundu 5 ku buli 100 ku ssente eziri mu bbanka. Wabula Lukyamuzi bwe twamutuukiridde yagambye: Ensonga ezo sizimanyiiko era singa ekiraamo kyali kituufu nandibadde nkimanya. Ndowooza ekyo ekiraamo kijingirire kubanga abantu abamu baagala nnyo okukozesa amannya g’abantu abanene okunyaga ebintu by’abantu.
SAMUEL LUMU
Ono ye jjajja wa bamulekwa agambibwa okwekobaana ne maama waabwe okubabbako ebintu byabwe:
Abo abagamba nti njagala kubba bintu byabwe, njagala bakimanye nti bukya omwana wange afa, sirina kintu kye nnali nfunye kati biki bye njagala okubba?
Ekyabatugobya ku biggya baali bayitirizza okujjayo buli kiseera nga kirabika nti baalina ebitali bituufu bye baali bakolayo ne tubayimiriza.
Samuel Lumu jjajja w'abaana
Ekyabatutwaza mu kkooti nsonga nti omuntu eyabatwala ewa Administrator General teyali wa Kika ate nga ffe twaliwo era kino kyali kikyamu.
JANE NALUGGWA
Ono ye maama waabwe ekiraamo gwe kyogerako ng’omusika:
Tetulina kintu kyonna kye twali tututte era buli kimu abaana abo be bakirina. Okugeza amasitoowa g’ebintu byonna be bagalina.
Bwe namubuuzizza ensonga eyabatwaza mu kkooti, yantegezezza nti abaana bawakanya ekiraamo kyokka nga nnyaabwe yaleka alaamye era ng’ensonga yali ayagala ebyobugagga bwe bisigale nga bitambula nga ebya Mulwana kyokka ekikwasa ennaku kuba ng'ebintu byonna abaana baabigabira abasajja era kati sitoowa nkalu.”
Naluggwa yampadde ennamba y’essimu gye yagambye nti ya looya, okuva mu Nsambu & Co. Advocates omugenzi gye yaleka ekiraamo. Gwe yampadde yagaanye okwogera amannya ge naye yagambye:
Ekituufu kiri nti omugenzi yalaama wabula sijja kwogera bingi kubanga ensonga ziri mu kkooti. Abo abawakanya ekiraamo be bamanyi we bakiggya naye kkooti y’egenda okulamula.
Bwe namubuzizza lwaki tebaakozesa mpapula ziriko amannya ga kkampuni yaabwe yang’ambye nti omuntu asobola okulaamira ku kapapula konna k’abeera ayagadde.
lug_Latn lug_Latn lug_Latn lug_Latn lug_Latn als_Latn kik_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn war_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lua_Latn lug_Latn lug_Latn lug_Latn lug_Latn lug_Latn als_Latn lug_Latn lug_Latn lug_Latn lug_Latn lug_Latn lug_Latn